
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)


Πέμπτη, 12 Νοεμβρίου 2026

ΔΕΛΤΙΟ ΤΥΠΟΥ
Σύλληψη ημεδαπού για παράβαση του νόμου περί εξαρτησιογόνων ουσιών στα Χανιά - Σύλληψη ημεδαπού στον Πειραιά -Εντοπισμός και διάσωση 46 αλλοδαπών στους Καλούς Λιμένες - Συνέχεια ενημέρωσης αναφορικά με τον εντοπισμό και τη διάσωση 18 αλλοδαπών και τον εντοπισμό 13 σορών στους Καλούς Λιμένες την 09/11/2026

Τις πρωινές ώρες σήμερα, στελέχη της Περιφερειακής Ομάδας Δίωξης Ναρκωτικών (Π.Ο.ΔΙ.Ν.), του Γραφείου Ασφάλειας και του Κλιμακίου Ειδικών Αποστολών (Κ.Ε.Α.) του Κεντρικού Λιμεναρχείου Χανίων, προέβησαν στη σύλληψη ενός 55χρονου ημεδαπού, για παράβαση του Ν. 4139/2013 «Περί εξαρτησιογόνων ουσιών και άλλες διατάξεις».
Ειδικότερα, κατόπιν αξιοποίησης πληροφοριών, τα ανωτέρω στελέχη, με τη συνδρομή συνοδού-χειριστή σκύλου ανίχνευσης ναρκωτικών ουσιών Κ9 ΛΣ-ΕΛ.ΑΚΤ «ΔΟΥΚΑ», διενήργησαν έλεγχο εντός φορτηγού (Φ/Γ) πλοίου ελληνικής σημαίας στο λιμάνι της Σούδας, κατά τον οποίο ο 55χρονος βρέθηκε να έχει στην κατοχή του 41 γραμμάρια φυτικά αποσπάσματα κάνναβης. 
Από το Κεντρικό Λιμεναρχείο Χανίων που διενεργεί την προανάκριση, κατασχέθηκε η εν λόγω ποσότητα ναρκωτικής ουσίας.
Διαθέσιμο φωτογραφικό υλικό έχει αναρτηθεί στο www.hcg.gr  

*****
Τις πρώτες πρωινές ώρες σήμερα, συνελήφθη ένας 29χρονος ημεδαπός από στελέχη της Λιμενικής Αρχής του Τζελέπη, για παράβαση του άρθρου 361 του Π.Κ. («Εξύβριση»). Συγκεκριμένα, ο 29χρονος, εντοπίστηκε να διαπληκτίζεται με μέλη πληρώματος ενός Ε/Γ-Ο/Γ πλοίου κατά την προσπάθειά του να επιβιβαστεί σε αυτό, χωρίς να διαθέτει εισιτήριο επιβίβασης. Επιπλέον, κατά την απομάκρυνσή του από το πλοίο, προέβη σε εξύβριση στελέχους της Λιμενικής Αρχής. Προανάκριση διενεργείται από το Α’ Λιμενικό Τμήμα του Κεντρικού Λιμεναρχείου Πειραιά.

*****
Τις πρωινές ώρες σήμερα, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε μία λέμβο με αλλοδαπούς επιβαίνοντες, σε δυσχερή θέση στη θαλάσσια περιοχή 38 ν.μ. νότια-νοτιοανατολικά των Καλών Λιμένων. Στο σημείο έσπευσε ένα Περιπολικό Πλοίο Λ.Σ. - ΕΛ.ΑΚΤ. (ΠΠΛΣ), το οποίο περισυνέλεξε 46 αλλοδαπούς (36 άντρες, 6 γυναίκες και 4 ανηλίκους) και τους μετέφερε στο λιμάνι των Καλών Λιμένων. Στη συνέχεια, οι διασωθέντες οδηγήθηκαν στο λιμάνι του Ηρακλείου, συνοδεία στελεχών του Α.Τ. Φαιστού και του Κλιμακίου Ειδικών Αποστολών του Κεντρικού Λιμεναρχείου Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

*****
Συνέχεια ενημέρωσης:
Αναφορικά με τη διάσωση 18 αλλοδαπών και τον εντοπισμό 13 σορών εντός λέμβου στη θαλάσσια περιοχή 15 ν.μ. νότια νοτιοδυτικά των Καλών Λιμένων, τις πρωινές ώρες της 09.11.2026, ένας εκ των 17 επιζώντων, ο οποίος νοσηλευόταν στο Γενικό Νοσοκομείο Ρεθύμνου, κατέληξε. Ως εκ τούτου, ο συνολικός αριθμός των θανόντων ανέρχεται στους 15.

